”Neekerit kun tulee tänne sosiaalituilla elämään ja sotaveteraaneista ei huolehdita, niin välillä mua mietityttää kuinka tää kaikki olis voitu pelastaa jos historian aikana ois muutamaa feministiä lyöty kotona turpaan ennen kuin ne pääsi avaamaan suunsa julkisesti.”

Jussi Halla-aho? Joku muu persujen puoluekokouksessa Soinin puolueen kaapannut ”nuiva”? Ei.

Näin puhui ulkoministeri Timo Soinin hyvä ystävä, edesmennyt Tony Halme. Soini herkistyi pari vuotta sitten ja kertoi kuinka Halme oli hyvä esikuva nuorisolle. Siis tämä sama Halme, joka pilkkasi säännöllisesti somaleja, maahanmuuttajia, homoja, lesboja, taiteilijoita, feministejä ja naisia. Tony Halme oli tyypillinen koulukiusaaja. Hän oli fyysisesti voimakas ja uitti heikompien päätä henkisessä vessanpöntössä. Nykyinen ulkoministeri Timo Soini oli hänen lakeijansa. Soini on samanlainen huonoitsetuntoinen, pelokas koulukiusaaja. Soini on vielä ulkoministerinäkin pilkannut säännöllisesti homoseksuaaleja, kasvissyöjiä, uskonnottomia, pyöräilijöitä, mielikuvituskommunisteja ja milloin ketäkin. Varsinkin silloin kun Soini on pettänyt vaalilupauksiaan hallituksessa, hän on ohjannut keskustelun heikompien haukkumiseen. ”Hallitsematonta maahanmuuttoa” paljon isompi ongelma on Soinin hallitsematon itsekritiikin puute.

Siksi on hassua, että Soinista leivotaan nyt jotain suvaitsevaisuuden suurmuftia ja ristillä mureaksi riippunutta vapahtajaa, joka hienosti poisti rasistit puolueestaan. Ei hän aikoinaan poistanut paljon pahempaa rasistia Tony Halmettakaan, vaan hohotti kaverinsa rasistisille jutuille isoon ääneen.

Tässä on Timo Soinin nenäkarvojen paksuinen ristiriita. Aiemminhan Soini sanoi aina, että rasismia ei puolueessa hyväksytä. Ja nyt yhtäkkiä rasisteja siis löytyikin persukansanedustajista enemmän kuin selvin päin olleita puoluekokousedustajia. Kokoomuksen puheenjohtaja Petteri Orpokin kehui ratkaisua, kun persujen hankalista tyypeistä päästiin eroon. No. Nämä hankalat tyypit kelpasivat kyllä tuomaan ääniä. Ja olisivat kelvanneet puheenjohtajavaalin jälkeenkin, jos Sampo Terho olisi voittanut. Valta on kuin varakkuus. Sen kerryttyä siitä on vaikea luopua.

Soini piti halla-aholaiset puolueessa viimeiseen saakka, jotta saisi ääniä ja saisi ladella iivisniemeläisiä harhojaan Hesburgerin kassalla. Kaksinaismoralistisempaa kaveria löytyy vain Soinin uskontoa edustavasta poikakuorojohtajasta.

Miksi Tony Halme on enää merkittävä? Siksi, että Perussuomalaisten nousu lähti Halmeen valinnasta eduskuntaan 2003. Vaikka Timo Soinin narsistisissa harhoissaan kuvaa koko ajan perussuomalaisia omana tuotoksenaan. Yhdessä Soini ja Halme normalisoivat rasismin. Meidän on turha pilkata jenkkejä Donald Trumpista, sillä Tony Halme teki saman jo paljon aiemmin.

Nyt kun media puuttuu Halla-ahon jokaiseen sivulauseesenkiin, Tony Halme taas esitettiin mediassa lähinnä hauskana show-miehenä. Ja varmaan se olikin hauskaa valkoihoisille heteromiehille, joka oli ainoa ryhmä, jota Halme ei pilkannut. Kaikkein surullisinta tässä on, että Halme oli monen pojan esikuva. Ja juuri nämä samat nuoret miehet kirjoittelevat nyt Halmeen innoittamana vihapuhetta nettiin.

Ministerin valintaehdoissa sanotaan, että ministerin on oltava rehelliseksi ja taitavaksi tunnettuja Suomen kansalaisia. Silti ulkoministeri Soini valehteli avoimesti viikkoa ennen persujen puoluekokousta, ettei mitään suunnitelmaa persujen hajoittamisesta ole luvassa ja kuvasi loikkareita luusereiksi.”Uuden vaihtoehdon” loikkaussuunnitelma oli silloin täydessä käynnissä. Ja ministerit Orpo ja Sipilä valehtelivat olevansa yhtä tietämättömiä. Miestrio puhui muunneltua totuutta yhtä hyvin kuin kevätjuhlissa näytellään keijukaista. Itsetietoisesti ja äidille välillä vilkuttaen.

Timo Soini, kuten koulukiusaajat yleensä, on Suomen pahin opportunisti. Hän on juuri se tyyppi, joka ensin kiusaa ja kun opettaja tulee paikalle, hän näyttelee kuin mitään muka ei olisi tapahtunut.

Mikä on se Halla-ahon mielipide joka oli muka Soinille liikaa? Voisiko joku löytää sen? Tuskinpa, koska kysymys ei ole ideologiasta vaan henkilöstä. Soini ei ole koskaan tykännyt Halla-ahosta, sillä tämä on tyyppiesimerkki beta-miehestä, joka näppäimistön takaa raivoaa barbaareista, muttei uskalla nieleskelemättä katsoa edes silmiin esimerkiksi niitä vihreitä naisia, joiden raiskaamista hän toivoi. Siellä kengänkärkiä tuijotellessa on mukava miettiä, mitä kaikkea tekisi Afrikan sarven tulokkaille, jos tulisi valituksi sturmüberführeriksi.

80-luvulla taistolaiset perustivat ”Demokraattisen vaihtoehdon”, joka ei ollut demokraattinen eikä vaihtoehto. Nyt on perustettu soinilaisten oma ”Timokraattinen vaihtoehto”, jonka ainoa tehtävä on saada Timo Soinin ministeriura loppuun, jotta Soini saisi hyväpalkkaisen suurlähettilään paikan.

Helpompi on Soinin mennä Perusuomalaisten puoluetoimiston postiluukusta sisään, kuin poliittisella virkanimityksellä huippupalkan saaneen päästä Jumalan valtakuntaan. Soini on saavuttanut asemansa valehtelemalla, kiusaamalla ja rasismin normalisoinnilla. Anteeksiannon saa, kunhan sovittaa syntinsä Veikko Vennamon nimeen.

Soini ei ole pienen ihmisen asialla. Hän on ison ihmisen asialla. Itsensä.